Fəridə Məmmədova (tarixçi)

Fəridə Cəfər qızı Məmmədova () — Azərbaycan tarixçisi, albanşünas-alim, tarix elmləri doktoru, AMEA-nın müxbir üzvü (2001), AMEA-nın Tarix İnstitutunun əməkdaşı, Azərbaycan SSR əməkdar elm xadimi (1990), Azərbaycan SSR Dövlət mükafatı laureatı.

 Həyatı 
Fəridə Məmmədova 8 avqust 1936-cı ildə Zubovkada (hazırkı Şirvan şəhəri) anadan olmuşdur. Bakı Dövlət Universitetinin tarix fakültəsini bitirmişdir. 1978-ci ildən Bakı Dövlət Universitetində, ADPU-də, 1997–1998-ci illərdə Xəzər Universitetində və 1998-ci ildən Qərb Universitetində dərs demişdir. 2001-ci ildən AMEA-nın müxbir üzvüdür. 2006-ildən Milli Aviasiya Akademiyasında ictimai fənlər kafedrasının müdiridir.

Fəridə Məmmədova 8 dekabr 2021-ci ildə 85 yaşında vəfat etmişdir.

 Əsas elmi nailiyyətləri 
İlk dəfə onun tərəfindən Albaniyada feodal münasibətlərinin genezisi problemi tədqiq olunmuşdur. F. Məmmədova tarixşunaslıqda uzun müddət hakim olmuş I–VII əsrlərdə Albaniyada ibtidai-icma qurluşunun mövcud olması fikrinin yalan olduğunu sübut etmiş, burada feodal münasibətlərinin yaranması və inkişafını elmi şəkildə əsaslandırmışdır. O, Moisey Kalankatuklunun alban mənşəli olmasını və ilk dəfə alban hüquqi abidəsini tədqiq etmişdir. F. Məmmədova Alban dövlətinin e.ə. IV- b.e. VII əsrlərinə aid sərhədlərini müəyyən etmiş, Albaniyada xristianlığın yayılması və alban kilsəsinin yaranması tarixini tədqiq etmiş və Qarabağ tarixini yazmışdır.

 Əsas elmi əsərlərin adları 
 Moisey Kalankatuyskinin "Alban tarixi" əsəri Qafqaz Albaniyasının ictimai quruluşu üzrə bir mənbə kimi. Bakı: 1977, (rus dilində).
 Qafqaz Albaniyasının siyasi tarixi və tarixi coğrafiyası. Bakı: 1986, (rus dilində).
 Azərbaycanın tarixi coğrafiyası. Bakı: 1987, (kollektiv monoqrafiya).
 Qarabağ probleminin səbəb və nəticələrində əlaqə (alman və azərbaycan dillərində).
 Le probleme de l'ethnos albano-caucasien, "L'antropoloqie sovietique". Paris: 1990,
 Qafqaz Albaniyası və albanlar-Bakı:2003(rus dilində)
 Çapdan çıxmış elmi əsərlərinin ümumi sayı: 96, 5 monoqrafiya
 Xaricdə çıxmış elmi əsərlərinin sayı: 20

 Təltif və mükafatları 
 "Azərbaycan SSR əməkdar elm xadimi" fəxri adı — 1 fevral 1990
 1990-cı il üzrə Azərbaycan SSR Dövlət mükafatı — 26 may 1991
 "Şöhrət" ordeni — 14 fevral 2004

 İstinadlar 

 Xarici keçidlər 
 Fəridə Məmmədova 


Kateqoriya:Azərbaycan alimləri
Kateqoriya:Azərbaycanlı alimlər
Kateqoriya:Azərbaycanın qadın tarixçiləri
Kateqoriya:Azərbaycanlı tarixçilər
Kateqoriya:Şirvanda (Azərbaycan) doğulanlar
Kateqoriya:AMEA-nın qadın müxbir üzvləri